Zuma glo nie verantwoordelik vir wankelende rand | Maroela Media
Zuma glo nie verantwoordelik vir wankelende rand
Pravin Gordhan, minister van finansies, het Donderdag ontken die Suid-Afrikaanse geldeenheid se onstabiliteit kan toegeskryf word aan pres. Jacob Zuma se uitsprake of optrede.
Gordhan het tydens 'n perskonferensie ná Woensdag se spesiale kabinetvergadering oor die stand van die land se ekonomie gesê daar is 'n wye reeks faktore, waarvan sommige onbekend is, wat daartoe gelei het dat die rand Maandag 'n rekordlaagtepunt bereik het.
"Die omstandighede waarin ons onsself bevind is baie ingewikkeld," het Gordhan gesê. "Die wêreld is, ekonomies gesproke, 'n vreeslike plek en daar is in hierdie stadium baie ingewikkelde dinamiek wat 'n invloed het op opkomende markte en ontwikkelende lande, insluitend ons eie uitdagings wat ons openlik erken.
"Die rand reageer nie op dit wat 'n individu sê of doen nie. Dit kan wel in berekening gebring word."
Die rand het aan die einde van verlede jaar begin val nadat Zuma onverwags Nhlanhla Nene as minister van finansies afgedank en hom met die onbekende Des van Rooyen vervang het. Die geldeenheid het weer herstel nadat Zuma onder druk omgedraai en Gordhan weer in dié kritieke portefeulje aangestel het.
Gordhan se kollega, minister in die presidensie Jeff Radebe, het vroeër 'n donker prentjie van die ekonomie geskets en gesê dit gaan 'n gesamentlike poging van die regering, besigheid en arbeid verg om die situasie te verbeter.
Radebe het gesê dit is onwaarskynlik dat die daling in kommoditeitpryse, wat plaaslike vervaardigers beïnvloed, sal omkeer.
Terwyl die regering uitvoerders aanmoedig om voordeel te trek uit die verswakking van die rand, word daar erken dat 'n stadige ekonomiese groei tot 'n afname in die aanvraag na Suid-Afrikaanse produkte oorsee sal lei.
"Die Suid-Afrikaanse rand, wat een van die gewildste geldeenhede in opkomende markte is, is die afgelope paar weke swaar getref," het Radebe gesê. "In hierdie moeilike wêreldkonteks, waar alle ekonomieë uitdagings beleef, bevestig die kabinet weer die behoefte dat die regering strategies sal ingryp om die momentum van die ekonomiese groei te herstel."
Radebe het gesê die kabinet ondersteun "sterker maatreëls om 'n volhoubare fiskale roete te herstel", maar die maatreëls sal slegs bekend gemaak word wanneer Gordhan op 24 Februarie sy begrotingstoespraak lewer.
Gordhan het van die perskonferensie gebruik gemaak om Suid-Afrikaners te verseker dat die regering "alles in sy vermoë doen om die ekonomie te stabiliseer". Hy het mense gemaan om nie "paniekerig" te raak nie. "Julle hoef nie angstig te wees oor ons omgewing nie," het hy gesê.
En as jy dit glo sal jy enigiets glo!
Pravin. Jy kan di massas mislei, maar ons weet van beter. Soos Zuma weet hulle van rekenkunde ook niks ni.